Papersnake/gushiwen huggingface dataset:
蒙恩易镇豫章丐假还乡途中偶成十七首 其一
吴芾（宋代）

处处是红蕖，分明似画图。匆匆看不尽，归对小西湖。
题韩干照夜白叠前韵
弘历（清代）

古称照夜白，马里泰山韩。丝络为谁老，沙场岂虑寒。

骏宁烦赠策，良识不回鞍。冀北群原夥，由来伯乐难。
飞蚊
王十朋（宋代）

九月不肃霜，十月犹飞蚊。不知从何来，乘昏动成群。

觜利巧能嘬，类多非可熏。青蝇与白鸟，自古常纷纷。
春日溪上示南正四首
宋祁（宋代）

绕溪台榭据丘陵，试对春风日日登。
蘋藻凫鱼无旧恨，主人今是柳吴兴。
大都督制侍方岩先生召彭白饮于州治之春野
白玉蟾（宋代）

夕阳花木丹青活，烟月山林水墨昏。
碧缕倦飞萦宝鼎，红波惊墨溢金樽。
掀髯醉接君谟笔，击缶吟招子美魂。
因逐尚方双舄至，亦随桃李入春园。
和蒋夔寄茶
苏轼（宋代）

我生百事常随缘，四方水陆无不便。
扁舟渡江适吴越，三年饮食穷芳鲜。
金齑玉脍饭炊雪，海螯江柱初脱泉。
临风饱食甘寝罢，一瓯花乳浮轻圆。
自従舍舟入东武，沃野便到桑麻川。
剪毛胡羊大如马，谁记鹿角腥盘筵。
厨中蒸粟埋饭瓮，大杓更取酸生涎。
（山东喜食粟饭，饮酸酱。
）柘罗铜碾弃不用，脂麻白土须盆研。
故人犹作旧眼看，谓我好尚如当年。
沙溪北苑强分别，水脚一线争谁先。
清诗两幅寄千里，紫金百饼费万钱。
吟哦烹噍两奇绝，只恐偷乞烦封缠。
老妻稚子不知爱，一半已入姜盐煎。
人生所遇无不可，南北嗜好知谁贤。
死生祸福久不择，更论甘苦争蚩妍。
知君穷旅不自释，因诗寄谢聊相镌。
赠徐遵诲和刘邦彦韵四首 其一
沈周（明代）

祖宗原自有高勋，少小豪雄藐冠军。竹里行厨青玉案，酒边官妓茜红裙。

洛阳纸贵三都出，夔府沙平八阵分。头白归来惟感慨，却惭多病负明君。
曲林歌赠曹君时范十首 其七
顾璘（明代）

凋尽山中宰相松，长风无地吼蛟龙。曹公种子苍髯老，更引寒涛响后峰。
酬韩涧泉
释居简（宋代）

乡来风骚坛，作者肩相摩。遂使宋嘉定，不数唐元和。

涧泉一官冷，门馆雀可罗。管中既微露，屡倒名胜戈。

自笑不入时，独对儿女哦。锦瑟岂不好，弗好如之何。

岂特弗好耳，平地千丈波。泠泠玉藕船，岂曾翻钓蓑。

归与造物游，坐受醉尉诃。云月相献酬，泉石供婆娑。

幽芳时自妍，幽鸟时自歌。遗补南涧书，乐胜东山阿。

怀哉东华门，白玉鸣朝珂。忸怩避谗謟，趑趄虞轗轲。

聊将须臾忍，付与两鬓皤。听君闲适篇，所得谁最多。

持此寿闲适，金蟆空坡陁。思君令人瘦，水远山峨峨。

寄声谢鸿鹄，为把青铜磨。莫嫌俗眼白，且惜朱颜酡。
渡黄河
宋琬（清代）

倒泻银河事有无，掀天浊浪只须臾。
人间更有风涛险，翻说黄河是畏途。
寄兴 其三
黄文仪（清代）

梦中游八极，醉里傲乾坤。觉悟浮生事，应知入道门。
挽京口使君丰郎中十首
刘宰（宋代）

先帝龙飞第一春，银袍鹄立对严宸。
当时旧侣能多少，又向风前哭此人。
送孟公长兄北游二首 其一
安兴孝（清代）

河桥分手片帆秋，把酒长歌送远游。雁自南来人北去，日从西下水东流。

关山杳杳连衰草，风雨潇潇冷敝裘。遇世有才冯倚马，放怀莫起故园愁。
游南汰寺
洪朋（宋代）

南汰舟楫远，北城阡陌长。莲界划然开，珍木荫宽凉。

暝投上方宿，蝙蝠绕屋梁。天风激远林，秋气生寒螀。

唤起曲肱梦，佛寺宣道场。像设俨古殿，四角金琅珰。

夙闻阿罗汉，光怪发清扬。有相乃虚妄，此妙不易量。

胜概令弟俱，茗碗对胡床。商略终宇宙，已矣言可忘。
对花戏作
姜特立（宋代）

八十衰翁岁月高，可怜老气尚粗豪。
春来纵被花相恼，半是无心半搭猱。
答陈耕閒见贻之作
刘崧（元代）

微生本田野，志岂希庙堂。采掇乃不遗，徒为仁者伤。

煌煌大明宫，四海皆来王。圭璋映冠冕，光宠安可忘。

而我叨其逢，能无重忧惶。驽骀匪逸足，朴𣙙乏远扬。

摈斥固其宜，低回返山房。幸有二三子，弦歌以徜徉。

感君笃所贻，韵语清琅琅。逝言托晏岁，江海侔深长。
一姓三氏诗
黄玠（元代）

彼种树者，更枝易叶。以彼成此，实相应接。载息载滋，两殊一合。

实时既从，物亦允协。本本支支，纷其丛沓。初气永存，至纯不杂。
赞布袋和尚
释咸杰（宋代）

禅不参，道不会，
终日忙忙。弄个布袋，
十字街头道等人。阿谁知渠绻缋，
氇首弥勒世尊。国有宪章，
三千条罪。
上吴平章
邵允祥（宋代）

啮雪沙场倦牧羝，空山流涕冷凄凄。
上林不见朝来雁，函谷空凄夜半鸡。
沽酒每怀浇管鲍，买丝端拟绣夷齐。
忠贞反被忠贞误，愿借元龙百丈梯。
春日游盘谷
孙翥（宋代）

旌斾朝驱入翠微，东风闲访故山薇。
金龟换酒留僧住，白鹤穿云伴客归。
月影坐移栖凤竹，泉声静绕钓鱼矶。
中原那似开元日，得学巢由远是非。
挽孔经父二首 其二
刘攽（宋代）

往昔方闻策，中间五谏书。直绳无废墨，利刃必投虚。

任重生何薄，年长恨有馀。悲君虽视草，不及马相如。
赠倪敦复
徐积（宋代）

北轩主人吴中清，所居才义皆有名。曾在东皋压众宾，人皆阁笔诗已成。

其时于我最有情，如今相见情更深。野人情义亦不轻，夜来枕上为公吟。
捣练子·初酒醒
佚名（宋代）

初酒醒，乍衣单。褪著裙儿侧著冠。门外小桥寒食夜，月明人去杏花残。
中秋微阴
陆佃（宋代）

年年月色是中秋，莫为今宵海上楼。要得长圆真妄意，放教微上亦良筹。

步金砖上颜仍好，颓玉山前德尽柔。生怪嫦娥苦羞涩，都缘瞋不强公游。
三月十七日以檄出行赈贷旬日而复反自州门至老竹自老竹至鹅口复回老竹由乾溪上入浦口汎舟以归得诗十首 其九
赵蕃（宋代）

晚日微风坠镜平，中流直下縠纹生。烟云点缀多新态，鸥鸟逢迎殆宿盟。

聚落近于边境接，村墟亦有戍楼横。虽然王化初无外，接畛农桑畔不争。
游飞来寺
李汉（清代）

寻幽入古寺，曲磴蹑层云。犬睡花阴破，泉鸣鸟语分。

凭栏延水色，坐石绝尘氛。绀宇来何处，神灵自昔闻。
答彭同年劝应贤科
李复（宋代）

早岁逢予叹陆沉，东风还更枉华音。
五蹄一角必殊相，八跪二螯多躁心。
众惜伏辕伤骏骨，自惭跃冶匪祥金。
抟风敢效垂天翼，但乐孤巢寄旧林。
偈颂一百零二首
释绍昙（宋代）

共饭江湖，何须晙斗。
含血喷人，先污其口。
结成不共戴天冤，句句无非是骂门。
题游元著潇湘晚景图
周孚（宋代）

与翁家世俱东鲁，不记翁游曾到楚。看翁写此六幅图，怪翁笔力能如许。

孤烟合处渔著村，老雁归时帆入浦。丹枫翻翻江气寒，莫雪初晴山月吐。

杜陵野老经行处，度支病郎用心苦。惟翁妙思自暗同，楚玉何曾识神女。

信知胸中著云梦，不止豪端挟风雨。祇今小纸弄姿态，气韵酸寒终愧古。

蜀山秦树各异状，所向一律人笑汝。谁能为證张与吴，十年此病翁今无。
石屋
徐集孙（宋代）

路僻鸟关关，行吟膛字删。
偶来游石屋，却喜见香山。
阁峭寒云护，岩深野水閒。
坡仙留墨在，姓字有无间。
黄石斋举子同馆勒双卮以寿 其二
倪元璐（明代）

今之黄童，乃在漳江。是父是子，亦既有双。
乌夜啼八首 其八
陆游（宋代）

纨扇婵娟素月，纱巾缥渺轻烟。高槐叶长阴初合，清润雨馀天。

弄笔斜行小草，钩帘浅醉闲眠。更无一点尘埃到，枕上听新蝉。
忆漍川
王庭筠（金朝）

极目江湖雨，连阴甲子秋。
青灯十年梦，白发一扁舟。
明器婢诗
佚名（唐代）

独持巾栉掩玄关，小帐无人烛影残。

昔日罗衣今化尽，白杨风起陇头寒。
阮郎归
刘子寰（宋代）

长条袅袅串红绡。无风时自摇。十分妖艳更苗条。殢春情态娇。

风影舞，露痕潮。买来和蝶饶。故园愁绝楚宫腰。相逢恨怎销。
观画
彭汝砺（宋代）

少时驰驱走四方，马足遍踏无边疆。北踰崦嵫薄扶桑，远陟羊边上太行。

历参涉昴扪亢房，荡舟溟渤浮河潢。五湖彭蠡窥沅湘，蛟龙出没鳞鬣苍。

大浪震叠钟鼓撞，怒蜃结搆珠瑶光。游鱼鲦鲿鳣鲔鲂，鸂鶒沉浮旅鴐鸧。

大鹏一飞凌鹔鹴，中林荃蕙杂兰菖。妖红曼绿艳靓妆，回溪曲覆秀筼筜。

老松怪柏号风霜，桂丹枫赤橘柚黄。阆风仙人醉琼浆，前旆虹蜺骑凤皇。

云台曲璧络奇璜，缥缈天乐非宫商。我欲从之匪暇遑，昨朝图画纷开张。

睥睨旧游心惚慌，南岭赤日西玄霜。愁云不开雨雪雱，变化倏忽无经常。

隆楼杰阁郁相望，远峰截嵲插雕梁。商人骑马儿牧羊，牛车鱼艇浮纤芒。

苍鹅无声浴沧浪，熟视却顾疑腾骧。骅骝奚为弃路傍，骨骼虽老终轩昂。

重阳篱菊开煌煌，怪见桃杏争芬芳。梅花一枝忽自折，半篱彷佛闻幽香。

文陛网户绿绮窗，中有美人岂媖媓。流珠蛱蝶金鸳鸯，一盼少年犹断边。

蓬莱宫中日月长，世界凡阅几炎凉。悠悠彼乐未遽央，棋局未知谁子强。

庞眉老僧坐道场，手捉拂子据绳床。似达至理言虑亡，惟我知彼真荒唐。

乃知画工匪其良，倒置高下玩阴阳。鬼神丑怪不能藏，咫尺千里无准量。

屈折海岱留缣缃，物象涕泣愁斧戕。贵家欲得心奔忙，背锦轴玉红绨囊。

君亦爱之未能忘，苟不溺心奚所妨。我今与公陟高冈，坐视四海超八荒。

图史罗列耀文章，前有唐虞上羲皇。左右孔孟从庄扬，朝莫见之心肃庄。

议论兴废评否臧，卑陋不肯数汉唐。广莫之野无何乡，我与子乐奚其将。
叹命
释绍嵩（宋代）

叹命无知已，吾徒却自宽。
艰难为客惯，幽僻置身安。
竟日霏微雨，空园浩荡寒。
江山多胜境，到处得吟看。
木兰花 木笔 一名辛夷
高濂（明代）

心吐毫，枝折管。细萼芳苞春日暖。疑醮水，欲书空，写出韶光留著款。

藉斜晖，凝晓露，俨似荷风浮紫碗。怜倚槛，笑含风，缘堤色与芙蓉乱。
送僧归江东（一作岐下送蒙上人归天台）
崔涂（唐代）

坐彻秦城夏，行登越客船。去留那有著，语默不离禅。

叶拥临关路，霞明近海天。更寻同社侣，应得虎溪边。
豫让桥
李孚青（清代）

女为悦己容，士为知己死。壮哉一豫让，乃能达斯旨。

吞炭复漆身，忠烈忘妻子。国士与众人，岂曰可方比。

斩衣志未成，报智亦足矣。荒桥旧址空，流水只如此。

至今太行云，犹作剑锋气。
宫词
宋白（宋代）

骊山讲武六师回，日月旗高过苑来。
鞭入夹城箫鼓动，材林轻骑闹如雷。
禅人请赞
释原妙（宋代）

不识岩头密启处，刚言悟得仰山禅。
遮场败露难遮盖，留与儿孙万世传。
论诗三十首·二十二
元好问（金朝）

奇外无奇更出奇，一波才动万波随。
只知诗到苏黄尽，沧海横流却是谁？
题陈粹升卿芝草图二首
曾协（宋代）

高义从来盖里闾，枌榆社底得新居。
萱堂秀骨松难老，兰砌清才玉不如。
天产宝芝彰瑞应，地灵妙相纪生初。
定知继展调元手，不负平生万卷书。
和州饯交代赵朝议乐语
孙觌（宋代）

天涯万里一尊同，醉眼愁看月堕空。画角孤吹千嶂晓，綵舟横堕半江红。

啼妆尽带梨花雨，舞袖犹翻柳絮风。只有邦人颂遗爱，棠阴绕屋自茏葱。
念奴娇
汪卓（宋代）

词韵，就饯平叔赴任南陵尉。

相逢草草，共吟诗、同醉杯中之物。评论三王讥五霸，谈辩喧哗邻壁。敲缺唾壶，击残如意，妙语飞华雪。无能为也，如何对此三杰。

看取东野诗成，南昌书就，奈征车催发。后夜山深何处宿，红豆寒灯明灭。一老堪怜，两生未起，应念星星发。风传佳话，花村无犬惊月。
祭风伯坛应张太祝作
储光羲（唐代）

圣主御青春，纶言命使臣。将修风伯祀，更福太平人。

帟幕宵联事，坛场晓降神。帝心矜动物，非为属车人。
次韵黔阳王令诗五绝句
项安世（宋代）

旧日辋川图上翁，而今孙子尚家风。
如何寂寞黔阳去，五两青纶一{左禀右久}宫。
颂古四十八首
释慧开（宋代）

眼流星，机掣电。
杀人刀，活人剑。
诸君和篇摩垒致师不容闭壁再绎前韵 其一
郑清之（宋代）

平生周伯仁，耿耿空洞腹。翛然猿鹤姿，岂辨鸠鹰目。

仆射不解事，居士偶题木。种柳仅成五，乐园祗可独。

皓首愧商隐，湛恩沾汉漉。城府百无有，丘壑一已足。

讵省醉裙红，安识坠楼绿。生经未渠谙，酒颂聊喜读。

耳热闻秦声，浪谓肉胜竹。高阳有勍者，盛气如曲沃。

直须殿上饮，抚床径呼仆。竞看椀挥金，几欲斗撞玉。

方丈食万钱，娉婷珠一斛。岂复堪束带，靡徙揖郡督。

耆寿祝老饕，嘉名艳春曲。乃知梁州萄，大胜伯始菊。

相逢作青眼，洗去尔许俗。泠然曲寡和，尚有骑能属。

元和一渔翁，喜共学士六。吴歈间雅奏，楚优效孙叔。

石鼎夜未央，春空云已族。何当一会期，清驩溢寒醁。
占春亭即事三首
吴潜（宋代）

桃花几片隔墙飞，独自危楼徙倚时。
目遂断鸿云外没，东风吹泪落天涯。
二月朔日得诗二十六韵
王迈（宋代）

二月方书朔，新晴景物饶。
今春添一闰，是月始元朝。
一枕初回梦，千官想正朝。
横鱼金击带，鸣骑玉为镳。
归第无余事，流风竞贵骄。
歌翻羯羊鼓，舞衬凤凰箫。
烂醉东西玉，争妍大小乔。
湖山行处乐，日月暗中消。
轩冕吾何羡，巾车隐者招。
林泉供啸傲，杖屦足逍遥。
砌笋和泥掘，盆花引水浇。
酒炉衣可淮，茶灶火频烧。
冷眼蛾投烛，灰心鹿覆蕉。
惯分田父席，懒折督邮腰。
繙阅书连架，赓酬诗满瓢。
只知贫亦好，未觉兴无聊。
所恨共巾炽，能为邻境袄。
四郊群啸聚，十定九焚焦。
旧腊月亏蚀，新年地震摇。
台占频告异，涂说扆兴妖。
带甲多沦没，抽丁困役徭。
备防家买剑，巡逻境鸣刁。
恶少锋尤烈，渠魁首未枭。
豺狼行逐逐，鸿雁羽悠悠。
欲诉闾阎苦，其如魏阙辽。
太平何日见，读报恼孙樵。
句
曾惇（宋代）

浅沙细与鸥盟。南城南丰万家邑，
异人间出俱屹立。
小诗遗人谒邑令
曹勋（宋代）

林生牢落叹萍蓬，词采飘飘甑屡空。
闻道河阳花满县，欲从大手借春风。
醉极有感
彭汝砺（宋代）

饮极人之乐，余心反自伤。气因人愤激，情与酒飞飏。

泪落侵双鬓，愁多郁寸肠。空赢山简醉，不似乐天狂。
半醉
李群玉（唐代）

处俗常如病，看花亦似秋。若无时复酒，宁遣镇长愁。

渐觉身非我，都迷蝶与周。何烦五色药，尊下即丹丘。
慈济庵二首
留元崇（宋代）

笑指星坛近斗傍，七松上映七星光。
黄龙洞口胡麻饭，不是神仙不得尝。
酬郑侍御秋夜见寄
皇甫曾（唐代）

摇落空林夜，河阳兴已生。未辞公府步，知结远山情。

高柳风难定，寒泉月助明。袁公方卧雪，尺素及柴荆。
和公仪龙图忆小鹤
梅尧臣（宋代）

闻忆华亭双鹤雏，苍毛未变顶微朱。
闲情且与稻粱饱，寄语休将鸡鹜驱。
丁令再归移岁月，王褎端为约僮奴。
主人必欲看飞舞，太液池宽肯放无。
浈阳峡
陈良玉（清代）

朝岚荡初旭，绚烂空翠明。群峰洗寒碧，朵朵芙蓉生。

今朝浈峡口，喜见天宇晴。云日共朗媚，山水复深情。

一峰高插天，巉峭疑削成。飞鸟怯不上，如线樵路争。

江屈羊肠绕，山回猿臂撑。中流出渔舠，忽送叹乃声。

垂钓者谁子，石室遗姓名。感兹隐沦迹，愧我游子情。
送纯甫如江南
王安石（宋代）

青溪看汝始蹁跹，兄弟追随各少年。
壮尔有行今纳妇，老吾无用亦求田。
初来淮北心常折，却望江南眼更穿。
此去还知苦相忆，归时快马亦须鞭。
挽都大王郎中二首
徐元杰（宋代）

一门孝友古难为，坚苦端凝更自持。
如此典型今代少，粹然言自满朝推。
若人已矣嗟何及，魂气信乎无不之。
楚水芗溪生死地，英灵上诉九原知。
句
孙冕（宋代）

水剑还难问，梅梁亦可疑。
蔡守监丞得祠次韵送之
释元肇（宋代）

墨行儒名固可麾，愧无织锦别梭机。隔林喜听黄鹂语，离岸愁看画鹢飞。

松菊未荒三径在，山川都是几人非。只应父老千行泪，立尽斜阳未肯归。
题处州翔峰阁
叶适（宋代）

九盘在州中，万山来四远。
纳於床第近，寻丈未为褊。
日光既熙床，风气亦清展。
悠然不离席，所得甚宏阐。
隐峰招伏岫，腾跃俱赴眼。
下视田中禾，藁粒犹可见。
临观要亲切，亦复贵眇缅。
峡山丝线窄，岳极瀛海眩。
君看齐云上，往往无际限。
何当蹑蓬莱，一汎五湖浅。
嗤人面黑
陈亚（宋代）

笑似乌梅裂，啼如豉汗流。
眉间粘帖子，已上是幞头。
杭州
谢驿（宋代）

谁把杭州曲子讴，荷花十里桂三秋。
那知卉木无情物，牵动长江万里愁。
春从天上来 饷耕
贺双卿（清代）

紫陌春情。慢额裹春纱，自饷春耕。小梅春瘦，细草春明，春田步步春生。

记那年春好，向春燕、说破春情。到于今、想春笺春泪，都化春冰。

怜春痛春春几，被一片春烟，锁住春莺。赠与春侬，递将春你，是侬是你春灵。

算春头春尾，也难算、春梦春醒。甚春魔，做一春春病，春误双卿。
送齐进士奉章阙下
宋庠（宋代）

倾坐仙姿掩石麟，奉章车府应观宾。
谢庭早占芝兰族，禹会初陪玉帛臣。
削牍西清催笔距，赐衣中禁换袍银。
东归待看荣乡品，年似终童禄及亲。
送郑公绩赴试金陵
朱翌（宋代）

昨日天子诏，痛念屏州儿。
傥有长毂动，何忧折箠笞。
似闻当宁叹，颇牧今何之。
岂惟一方痛，其势又类腓。
策士仍三年，侧席收六奇。
谁当挽天河，洗出中兴碑。
录王思窒药塘诗稿未得其名
周馨桂（清代）

古人不求知，学只如渴饥。录诗不书名，意本以自怡。

伊余慕斯人，恨不生同时。诗中有性情，高风俨可思。

虽则名不存，其人宛在兹。
答林芥庵太守
释今覞（明代）

生平傲骨不随人，宦海飘蓬一任真。欲作比丘还被谤，力辞太守只安贫。

采芝旧圃思庐岳，垂钓青溪忆富春。往昔胜游成远梦，罗浮烟雨几回新。
蒲关西道中作
李山甫（唐代）

国东王气凝蒲关，楼台帖出晴空间。紫烟横捧大舜庙，

黄河直空中条山。地锁咽喉千古壮，风传歌吹万家闲。

来来去去身依旧，未及潘年鬓已斑。
出郊访沈洞主一首
王阮（宋代）

抖擞尘埃暂出郊，一藤行访羽人巢。
风翻翠浪催禾穗，秋放殷红著树梢。
万里家山怀五老，各年活计却三茅。
明朝便好乘风去，不学浮屠更打包。
题白鹿庵壁 其二
朱松（宋代）

滔滔一世强留连，头上从渠岁月迁。老子养生宁解事，小儿有口惯谈天。

醉来莫负持螯手，老矣终寻种玉田。若怪微吟漏消息，九江谁识市门仙。
归客赠何古林
黄衷（明代）

归客归何处，应辞虎豹关。不妨过菊节，端爱近云山。

开卷浑真乐，谈天少汗颜。几时寻钓伴，为报海鸥还。
哭公实学士
宋庠（宋代）

高子北方士，才为国之华。
灵襟绝尘藻，丽藻纷春葩。
虽云服韁锁，高意笼青霞。
子昔久蒙润，逢辰亨乃嘉。
联飞奉台阁，相顾引龟緺。
鲍叔不予怯，楚臣宁妆瑕。
诏书频出沐，归辔屡回车。
时过蒋生径，或诣子云家。
柏将松立悦，人与室非遐。
自谓百年分，风期何所嗟。
君命良不淑，浮生兹有涯。
沈疴犯霜露，幽识发龙蛇。
美志一朝尽，馀哀千古赊。
招魂知是否，生肘讵真耶。
涂斤失郢匠，膝席夭长沙。
青黄饰沟木，藩褥坠风花。
世事一以谬，何言定隆窊。
都门执讴绋，原路引哀笳。
夕云旌外惨，春日塚头斜。
自此掩瑶轸，其谁知伯牙。
香奁和姊氏韵 其九
德月（清代）

凋零门户不成家，骨肉相看空自嗟。愁到夜深浑欲寐，杜鹃啼破绿窗纱。
游巾山得晴字
高斯得（宋代）

巾山何亭亭，拔地蹲中城。
苍龙擢双角，盘空半孤撑。
崇雉俨环抱，兼如在涤牲。
有时霁雾搴，插我堂东荣。
虽劳拄笏望，犹赊杖藜行。
值兹阳和候，鲜晖吐新晴。
摆去缠牵累，少畅窥临情。
藉兰得胜引，共此酒一盛。
咏余百忧集，乐极万感生。
去国魂难招，怀人涕易盈。
虽无拓壑姿，宿昔芥尘缨。
寄言山中叟，未慕同幽贞。
寿邵阳唐倅二首
廖行之（宋代）

君不见大士化身兜率天，地涌两足双金莲。
光明照耀十方界，至今犹记周昭年。
当年刹利西王国，才见薰风入炎日。
菩提广转大法轮，普现宝身千百亿。
即今应感湘江涯，一念甫为群生迷。
诞弥犹是旧来日，尘世已觉心南移。
宰官未向朝端去，暂作资阳大慈父。
惟将四谛妙真来，一洗含灵愁叹苦。
海近岂久淹王祥，沙堤指日催鸣璫。
心华定力莫思议，福利四海为津梁。
斯民正赖觉空觉，应世因缘讵能度。
椿龄永劫未渠央，会看优昙几开落。
送王子正寺祥断
刘摰（宋代）

君仕本儒雅，故宜京国游。官趋廷尉府，心异法家流。

白草侵寒驿，清霜拂晓裘。行行句应好，云日望神州。
谢宣城朱长官
释居简（宋代）

飞来何处山，秀整连凤池。绝胜一锄地，天地不得私。

朣朣斗牛间，明玉生华滋。凛姿岁寒后，萧洒观孙枝。

出宰山水县，小谢城东陲。琴瑟日在御，箠楚不苟施。

春风河阳花，次第芳菲菲。屈指九十日，日日把酒卮。

玉山不须扶，百里皆酣嘻。行扳星辰履，颉颃丛霄蜚。

故家厚培㙲，衮绣看传衣。
山中
胡仲弓（宋代）

世情纷醉梦，抱独入山林。
有竹堪翳俗，无弦谁赏音。
松萝青嶂合，鸡犬白云深。
未必幽居者，能赓梁甫吟。
古诗
刘过（宋代）

凉生见砚窗未糊，秋风射入如相呼。
床头吴钩作龙吼，便欲乘此捣穹庐。
丈夫诗胆如斗大，摩挲笑与歌楚些。
生平柔肠作铁坚，挑尽寒灯拥襟坐。
撞钟打鼓天欲明，鸦未知晓鸡先惊。
夜来有雨不须问，听取窗前蕉叶声。
老僧惯间定较可，山色朦胧半烟销，
玉簪委地怕禁持，消息雨中弹指过。
前回十日得一晴，远山松桧如泼青。
痴云冉冉自辟易，半江滚滚金龙生。
桂花毕竟终燥薄。强出婵娟懒梳掠。
正缘久不见去生，事半苏中扫萧索。
人言快意难得时，世间乐事须生悲。
转头泼墨天地黑，依然雨脚如丝垂。
山翁岂识神龙志，特地霖淫阻游意。
不知金鸭香篆长，拥鼻犹可看文戏。
重重叠叠添青苍，谁谓浓翠绕丛篁。
草木过湿有香意，衣笼笃褥篝龙汤。
峭岩万丈苔斑驳，日固甚佳雨不恶。
晴明晦冥俱可观，刍拳有时荐藜藿。
爱山之痴如爱诗，或日或雨皆足奇。
君不见若把西湖比西子，淡妆浓抹总相宜。
赠式上人
方干（唐代）

纵居鼙角喧阗处，亦共云溪邃僻同。
万虑全离方寸内，一生多在五言中。
芰荷叶上难停雨，松桧枝间自有风。
莫笑旅人终日醉，吾将大醉与禅通。
升龙观九日海棠杏花开二首 其二
萨都剌（元代）

鼎湖龙去御床空，辇路花开旧日红。九日人间春色早，不堪草木见秋风。
十洲草亭十首和玉田韵 其十
霍与瑕（明代）

我亦樵云旧寄閒，真仙留药驻童颜。风高翠洞怀偏壮，月上紫童兴未悭。

绿竹依檐高复下，红荷映水淡仍殷。秋深肯订来游约，千尺翳门还共攀。
前苦寒歌
杨万里（宋代）

四大海潮打清淮，三万里风平地来。龟山横身拦不住，潮波怒飞风倒回。

欲晴不晴雪不雪，并作苦寒冻人绝。古寺大钟十字裂，东山石崖一峰蹶。

劝君莫出君须出，冰脱君髯折君骨。
按部至春州
周敦颐（宋代）

按部广东经数郡，若言岚瘴更无春。
度山烟锁埋清昼，为国天终护吉人。
万里诏音频降下，一方恩惠尽均匀。
丈夫才略逢时展，仓廪皆无亟富民。
走笔次廷藻韵二绝
张元干（宋代）

风雨声中过半春，泥深郊水阻游人。
老夫不出浑闲事，但觉年来白发新。
写家山图赠松江陆宗善
王绂（明代）

千里家山阻道途，昔曾游处漫成图。青山断处非三泖，白鸟飞边是五湖。

杨柳陂塘茆屋小，杏花村落酒旗孤。殷勤寄与同来客，此景江南彷佛无。
奉和御制暑中书怀
徐铉（宋代）

浴殿晨开气象新，虚亭金井辘轳鸣。
阴成杨柳千丝密，冰入襟怀一扇轻。
寒水乍沉朱李熟，薰绡长有好风生。
高楼更称频临望，台笠行歌麦陇青。
扳倒井
赵一德（清代）

君不见滹沱河中水不冰，一夕严寒冻合成。又不见营头星堕夜不明，坏云如山压贼营。

帝王有真百灵顺，醴泉涌出更相印。昆阳南去大道边，井泉流出水涓涓。

白水真人曾饮此，麦饭芜亭一例传。麦饭芜亭不可见，井畔巍峨犹有殿。

入门肃拜吊斜阳，兴衰屡感沧桑变。东洛宫阙久成尘，铜驼陌上野草春。

空余古井溶溶水，千秋留济往来人。
余计院父子以我乏酒连以一壶为饷
韩淲（宋代）

冷坐楼窗欲雪天，空搔华发泥尘编。不嫌酒尽西湖上，安得诗如南涧边。

剥啄故人还饷我，开尝馀味信能贤。公家父子何多事，今日碧香犹卓然。
送王斗坪同年之榆林
谢维藩（清代）

吹笛山楼秋月清，故人匹马向边城。木兰东去瞻天近，莫作寻常出塞声。
书景德寺刑法试官题名后
郭祥正（宋代）

刑场讫事欲分携，犹有残花恋故枝。更绕庭阴行数匝，九人重到定难期。
月夜与客饮千人石
王鏊（明代）

千人石上来多矣，岂知月夜尤奇伟。纤尘不动万籁寂，冷然一片潇湘水。

平铺宝簟光莹滑，脚踏白云飞不起。又如蓝田种玉生未齐，璆琳琅玕高复低。

楼台林影互亏蔽，恍如龙象如狻猊。众宾兴起歌且舞，持杯互劝行相携。

歌声上遏行云断，舞袖翩跹影凌乱。僧房有客窃睨之，疑是群仙降霄汉。

生公说法今安在，巨石低头向人拜。一方明月还可庭，空色元来本无坏。

举杯问月月不言，剑池龙化石依然。吴王已去那复管，付与吾人一醉眠。
阆州东园十咏·郎中庵
文同（宋代）

已筑环为堵，仍裁月作床。
公来时隐几，身世在义皇。
望京楼
李逢吉（唐代）

祗役滞南服，颓思属暮年。闲上望京台，万山蔽其前。

落日归飞望，连翩东北天。涪江适在下，为我久潺湲。

中叶成文教，德威清远边。颁条信徒尔，华发生苍然。

寄怀三峰守，岐路隔云烟。
蜀僧明操思归龙丘子书壁
苏轼（宋代）

更厌劳生能几日，莫将归思扰衰年。
片云会得无心否，南北东西只一天。
早赴东寺行香
仇远（元代）

冲风冒雨过南桥，马上闻钟觉寺遥。
客发顿惊秋信早，飞蓬落叶两萧萧。
奉寄彭城公
李华（唐代）

公子三千客，人人愿报恩。应怜抱关者，贫病老夷门。
正月十二日晨起作
李希圣（清代）

昨夜萧萧风雨过，落花狼藉上庭莎。故人别后论诗少，心绪春来中酒多。

纵饮已拚千日醉，劳生谁续百年歌。怕临南浦销魂地，曾共江郎赋绿波。
渔舍
姜特立（宋代）

渔舍时时须一到，水光山色净相亲。
玉肌花貌不须替，自有阳台行雨人。
秋怀
卫宗武（宋代）

往事挽不回，新愁扒不去。
秋叶既辞柯，滋荣春复吐。
榆年逝如流，颜色宁反古。
展书圣贤对，援琴儿女语。
抚时耿予怀，聊以释百虑。
余生欲何为，将随草木腐。
隆兴贡院呈彭国寿
曾丰（宋代）

名士江西少，广文胸次高。
欠人扶此道，得子慰吾曹。
学问揉圭角，功名添二毛。
宜春文艺传，它日蜀王褒。
吕公洞
萧德藻（宋代）

复此经过三十年，唯应岩石故依然。
城南老树朽为土，檐外稚松青拂天。
枕上功名祗扰扰，指端变化又玄玄。
刀圭乞与起衰病，稽首秋空一剑仙。
题董其昌鉴定宋元明名画册 其一 宋徽宗文蛤牡蛎
弘历（清代）

文蛤出沙滩，牡蛎来相倚。护汁怜同类，连房且共止。

鹬持底须虑，渔利匪所拟。写生肖化工，万物春台里。

马政浮海去，见乃异乎此。
新州行旅为仓振高芝歌
刘应雄（元代）

仓榕高松，手泽重重。高松仓榕，夹道阴浓。
八月五日夜半起饮酒作草书数纸
陆游（宋代）

有漏神仙有发僧，碧幮欹枕对秋灯。
忽然起索三升酒，飒飒蛟龙入剡藤。
杏溪十首·杏溪
姚合（唐代）

桃花四散飞，桃子压枝垂。寂寂青阴里，幽人举步迟。
殷勤念此径，我去复来谁。
题郭主簿模摩诘本辋川图卷 其七 茱萸沜
杨敬德（元代）

茱萸绽紫粟，白云封不开。似待陶元亮，共把菊花杯。
颂石头和尚草庵歌
释印肃（宋代）

方丈老人相体解，一默全包无小大。
曼殊赞叹实希奇，问疾不任知自败。
木兰花慢
程垓（宋代）

倩娇莺姹燕，说不尽、此时情。正小院春阑，芳园昼锁，人去花零。凭高试回望眼，奈遥山远水隔重云。谁遣风狂雨横，便教无计留春。

谁知雁杳与鸿冥。自难寄丁宁。纵柳院颦深，桃门笑在，知属何人。衣篝几回忘了，奈残香、犹有旧时熏。空使风头卷絮，为他飘荡花城。
书感
陆游（宋代）

头颅已可知，牙齿今复落，十步或再休，啜粥不及勺。
身依一蒲团，壁挂雨芒屩；对客辄坐睡，有问莫能酢。
念昔少壮时，心慕宦游乐。
初登平津馆，晚入征西幙。
雨暗骆谷烽，霜清散关柝。
登高望中原，气已吞雍雒。
宁知事大谬，憔悴理征橐，单车去梁益，健席下沔鄂。
还朝见故人，大马黄金络。
後来固多士，鵷鹭照台阁。
婆娑郎吏间，祗自取嘲噱。
历思从来事，无铁可打错。
幸得还故园，快若解束缚。
闾里通有无，情厚不为薄。
泥行事春耕，日曝毕秋获。
隔墙唤邻翁，浊酒聊共酌。
木兰花慢 寄王宣慰立夫
王恽（元代）

浩鱼龙＊海，曾同醉，凤凰楼。记猎较河南，并持英荡，千里长游。风流故家人物，爱赋诗、鞍马气横秋。落日隆中怀古，薰风洛水浮舟。重逢春色入东州。小试统清流。看生啸江淮，风连台阁，名动金瓯。经纶半生心事，细推量、合在百花头。此日清香画戟，不应谈笑封侯。
蓬莱行
钱公辅（宋代）

蓬莱谪居香案吏，此语昔自微之始。
后人慷慨慕前芬，高阁雄名由此起。
一从圮废知几年，栋摧礎断埋空山。
遗踪馀址杳何处，惟有竹树荒芜閒。
过者徘徊游者惜，举头不见溪山色。
寂寞无人欲问谁，神仙有景真虚掷。
一兴一弊固有时，主人旌斾来何迟。
下车铓刃得优逸，痛此旧事几凌夷。
呼工萃材若河决，正值西成农隙月。
屹然大厦立层巅，百尺崇基鬼神拔。
虹霓截空崖险平，一级一级烟云生。
步武陵虚眉睫湿，四面四面屏障迎。
时攜宾佐恣吟赏，笙歌辈类文章党。
回眸眩晃相顾笑，莫辨人间与天上。
观风龌龊环翠低，左右罗列如婴儿。
鉴湖浩渺稽岭秀，上下延揖生光辉。
秋日凄清春日媚，冬宜饮雪夏宜醉。
四时风景各一全，须言不是寻常地。
乃知真境未易彰，神物宝护天缄藏。
人谋暗与鬼工合，一日剖露如腾骧。
越王台榭荒凉后，唐相英灵磨灭久。
千岩万壑幽隐处，而今尽入人襟袖。
凭栏黯黯半斜阳，烧烟渔火凝寒光。
此时撇起千里恨，使人凄哽生断肠。
隔帘依依渐明月，酒气浩荡歌声滑。
此时放出百杯欢，使人雍容重击节。
惟公独作蓬莱主，夜拥琴书杂樽俎。
胸中气焰欲干斗，座上辞锋欣捉麈。
嗟余时作蓬莱客，赋咏登临儒者职。
千日徒教混醉醒，七言未解锵金石。
蓬莱本在沧溟中，那知平地别有宫。
方壶圆峤咫尺是，愿乘鹏翼长西东。
满筵谁匪蓬莱宾，阖境尽是蓬莱民。
人人共结蓬莱约，行行醉看蓬莱春。
酒泉子
管鉴（宋代）

清夜将分。有酒为谁花下满，相逢轩盖暂时倾。故人情。

海棠欲睡照教醒。烛影花光浑似锦，伴君佳句解人酲。恨无声。
经安容先生旧居
邵谒（唐代）

羽化留遗踪，千载踪难没。一泉岩下水，几度换明月。

松老不改柯，龙久皆变骨。云雨有归时，鸡犬无还日。

至今青山中，寂寞桃花发。
湘春夜月 湘苹馆听雨，和中实，同黄雪舟韵
程颂万（清代）

暗还明。小帘飘满诗魂。恰是四角垂罗，低漾烛花昏。

一种少年角事，把淡欢浓怨，占住芳春。怕那边阑角，梨花先褪，空剩香存。

楼阴窄窄，来香有路，去梦无门。此夕衾窝，定涨了、一池鸳浪，难阁行云。

花枝太弱，莫枯他、两地愁根。算便有、那灵蛛结网，也兜不住、天上啼痕。
怀九江友人
华岳（宋代）

浪拍西风万壑秋，几多香饵落金钩。
无鱼可钓浑閒事，留得丝纶在即休。
宫词 其七十
赵佶（宋代）

梅心透粉傍琼疏，柳眼回青袅玉除。雨露不偏金穴贵，六宫春晓念关雎。
题怀谢驿
张侃（宋代）

谢公洗屐水平池，笑傲东山望一时。究竟后人能尚友，驿名怀谢著深思。
咏史诗。渑池
胡曾（唐代）

日照荒城芳草新，相如曾此挫强秦。

能令百二山河主，便作樽前击缶人。
过君山不获登览
陈与义（宋代）

我梦君山好，万里来南州。
青眉横玉镜，色照城中楼。
胜日空倚眺，经年未成游。
今朝过山下，贼急不敢留。
嵌空浪吞吐，荟蔚风飕飗。
龙吟杂虎啸，九夏含三秋。
了与遥赏异，况乃行岩幽。
蚍蜉何当扫，延伫回我舟。
掷去九节筇，褰裳走林丘。
会逢湘君降，翠气衣上浮。
山椒望苍梧，寄恨舒冥搜。
次韵女洸九日坐病与泌诗
陈著（宋代）

翻海谁能实漏卮，世情分数逐时支。
三年两满何须计，父子初心要自知。
庞居士阖家都去图赞
释智愚（宋代）

神出鬼没，接响承虚。
这一火络，邪法难扶。
互将鱼目作明珠，笑倒西天碧眼胡。
觅句
史弥宁（宋代）

山院清吟雪作堆，锦囊开口等诗来。
尚嫌句里欠平淡，忍冷巡檐看老梅。
喜梁宪甫黄肖甫从游白云
湛若水（明代）

郭尾潭头我旧游，高原禄岭接潭头。两甫白云供几杖，悄翁一笑破群忧。
宁都西江
陆葇（清代）

停车谢尘鞅，晴江荡柔橹。中有双鱼浮，似挟浪花舞。

层云吐新双，颜色美难数。颢气指东北，划然界苍宇。

溪流忽如断，夕阳在山左。晚峰郁深翠，暮霭覆村坞。

隐隐闻雷声，孤篷戛夜雨。回溪且停桡，玉璜奏今古。

双鱼洲巨浸不没，璜溪水声如鸣玉。
判府曹宣徽生日 其一
朱长文（宋代）

星杓指未月增弦，神选良时协半千。恭慎动遵长乐意，洁清能绍冀王贤。

缓垂相印淹公论，坚请州符避剧权。四十拥旄非不贵，更看黄发珥貂蝉。
题研六言四首 其一 第一砚
刘克庄（宋代）

嘘呵肌理泉润，拊摩德性玉温。可谓无毫发恨，何曾犯斧凿痕。
放言五首·并序
白居易（唐代）

元九在江陵时，有放言长句诗五首，韵高而体律，意古而词新。五每咏之，甚觉有味，虽前辈深于诗者未有此作。唯李颀有云：“济水自清河自浊，周公大圣接舆狂”，斯句近之矣。五出佐浔阳，未届所任，舟中多暇，江上独吟，因缀五篇以续其意耳。

朝真暮伪何人辨，古往今来底事无。
但爱臧生能诈圣，可知甯子解佯愚。
草萤有耀终非火，荷露虽团岂是珠。
不取燔柴兼照乘，可怜光彩亦何殊。

世途倚伏都无定，尘网牵缠卒未休。
祸福回还车转毂，荣枯反覆手藏钩。
龟灵未免刳肠患，马失应无折足忧。
不信君看弈棋者，输赢须待局终头。

赠君一法决狐疑，不用钻龟与祝蓍。
试玉要烧三日满，辨材须待七年期。
周公恐惧流言日，王莽谦恭未篡时。
向使当初身便死，一生真伪复谁知。

谁家第宅成还破，何处亲宾哭复歌。
昨日屋头堪炙手，今朝门外好张罗。
北邙未省留闲地，东海何曾有定波。
莫笑贱贫夸富贵，共成枯骨两如何。

泰山不要欺毫末，颜子无心羡老彭。
松树千年终是朽，槿花一日自为荣。
何须恋世常忧死，亦莫嫌身漫厌生。
生去死来都是幻，幻人哀乐系何情。
殿前生桂树
文同（宋代）

童童彼芳桂，蔼蔼生广内。
灵根浃和液，柯叶冬不改。
日月最临照，雨露偏汪{左氵右岁}。
愿保刚劲质，与君同万岁。
米元章壮观前诗帖赞
岳珂（宋代）

北山之麓有奇观，景绝人奇乃无间。
赋非雕虫句有眼，千古雄姿想萧散。
我观此卷字老懒，犹似古彝亲数頮。
借公旧诗聊永叹，跪阅墨皇三复返。
偕簿尉过石照山祷雨 其六
虞俦（宋代）

石应皮里有阳秋，千载潜光待发幽。说与山灵呈伎俩，试令回顾合包羞。
寿母生朝 其七
朱熹（宋代）

竹柏交柯庭院清，西风不动翠帘旌。高堂正喜新凉入，乐事仍逢寿斝倾。

尽室丹衷归善祷，满头绿鬓定重生。年年此日欢娱意，更愿时丰乐太平。
梅
赵崇鉘（宋代）

新阳斡坤轴，枯朽皆光荣。
棱层冰雪中，复见天地精。
姑射神所为，伯夷圣之清。
太白抱轗轲，灵均拥芳馨。
是子心魂间，不受纤芥萦。
独立万化先，皎皎非近名。
溪流监寒柯，游风吹落英。
山明雾气湿，月落参旗横。
群虚妙香发，一洗万虑轻。
纷纷儿女恣，惭愧东风情。
虎丘
何麒（宋代）

平地涌岩壑，棱层惊大雄。
何曾宛人世，真欲傍天宫。
白虎威灵在，赤乌缘影空。
生公能说法，音与塔铃同。
徐州送丘侍御之越
皇甫冉（唐代）

时鸟催春色，离人惜岁华。远山随拥传，芳草引还家。

北固潮当阔，西陵路稍斜。纵令寒食过，犹有镜中花。
蓼花和朱椒堂同年韵
查元称（清代）

水国西风钓叟家，深红浅紫冷生涯。游龙耐得三秋老，瘦蟹扶来一桁斜。

冷雨艳留芦荻岸，残霞凉缋水云槎。清霜寒露枫江晚，此是芙蓉结伴花。
游天台山日记浙江台州府
徐霞客（明代）

癸丑之三月晦，自宁海出西门。云散日朗，人意山光，俱有喜态。三十里，至梁隍山。闻此地於菟夹道，月伤数十人，遂止宿。

四月初一日 早雨。行十五里，路有歧，马首西向台山，天色渐霁。又十里，抵松门岭，山峻路滑，舍骑步行。自奉化来，虽越岭数重，皆循山麓；至此迂回临陟，俱在山脊。而雨后新霁，泉声山色，往复创变，翠丛中山鹃映发，令人攀历忘苦。又十五里，饭于筋竹庵。山顶随处种麦。从筋竹岭南行，则向国清大路。适有国清僧云峰同饭，言此抵石梁，山险路长，行李不便，不若以轻装往，而重担向国清相待。余然之，令担夫随云峰往国清，余与莲舟上人就石梁道。行五里，过筋竹岭。岭旁多短松，老干屈曲，根叶苍秀，俱吾阊门盆中物也。又三十余里，抵弥陀庵。上下高岭，深山荒寂，恐藏虎，故草木俱焚去。泉轰风动，路绝旅人。庵在万山坳中，路荒且长，适当其半，可饭可宿。

初二日 饭后，雨始止。遂越潦攀岭，溪石渐幽。二十里，暮抵天封寺。卧念晨上峰顶，以朗霁为缘，盖连日晚霁，并无晓晴。及五更梦中，闻明星满天，喜不成寐。

初三日 晨起，果日光烨烨，决策向顶。上数里，至华顶庵；又三里，将近顶，为太白堂，俱无可观。闻堂左下有黄经洞，乃从小径。二里，俯见一突石，颇觉秀蔚。至则一发僧结庵于前，恐风自洞来，以石甃塞其门，大为叹惋。复上至太白，循路登绝顶。荒草靡靡，山高风冽，草上结霜高寸许，而四山回映，琪花玉树，玲珑弥望。岭角山花盛开，顶上反不吐色，盖为高寒所勒耳。

初三日 晨起，果日光烨烨，决策向顶。上数里，至华顶庵；又三里，将近顶，为太白堂，俱无可观。闻堂左下有黄经洞，乃从小径。二里，俯见一突石，颇觉秀蔚。至则一发僧结庵于前，恐风自洞来，以石甃塞其门，大为叹惋。复上至太白，循路登绝顶。荒草靡靡，山高风冽，草上结霜高寸许，而四山回映，琪花玉树，玲珑弥望。岭角山花盛开，顶上反不吐色，盖为高寒所勒耳。

仍下华顶庵，过池边小桥，越三岭。溪回山合，木石森丽，一转一奇，殊慊所望。二十里，过上方广，至石梁，礼佛昙花亭，不暇细观飞瀑。下至下方广，仰视石梁飞瀑，忽在天际。闻断桥、珠帘尤胜，僧言饭后行犹及往返，遂由仙筏桥向山后。越一岭，沿涧八九里，水瀑从石门泻下，旋转三曲。上层为断桥，两石斜合，水碎进石间，汇转入潭；中层两石对峙如门，水为门束，势甚怒；下层潭口颇阔，泻处如阈，水从坳中斜下。三级俱高数丈，各极神奇，但循级而下，宛转处为曲所遮，不能一望尽收。又里许，为珠帘水，水倾下处甚平阔，其势散缓，滔滔汩汩。余赤足跳草莽中，揉木缘崖，莲舟不能从。暝色四下，始返。停足仙筏桥，观石梁卧虹，飞瀑喷雪，几不欲卧。

初四日 天山一碧如黛。不暇晨餐，即循仙筏上昙花亭，石梁即在亭外。梁阔尺余，长三丈，架两山坳间。两飞瀑从亭左来，至桥乃合流下坠，雷轰河隤，百丈不止。余从梁上行，下瞰深潭，毛骨俱悚。梁尽，即为大石所隔，不能达前山，乃还。过昙花，入上方广寺。循寺前溪，复至隔山大石上，坐观石梁。为下寺僧促饭，乃去。饭后，十五里，抵万年寺，登藏经阁。阁两重，有南北经两藏。寺前后多古杉，悉三人围，鹤巢于上，传声嘹呖，亦山中一清响也。是日，余欲向桐柏宫，觅琼台、双阙，路多迷津，遂谋向国清。国清去万年四十里，中过龙王堂。每下一岭，余谓已在平地，及下数重，势犹未止，始悟华顶之高，去天非远！日暮，入国清，与云峰相见，如遇故知，与商探奇次第。云峰言：”名胜无如两岩，虽远，可以骑行。先两岩而后步至桃源，抵桐柏，则翠壁、赤城，可一览收矣。”

初五日 有雨色，不顾，取寒、明两岩道，由寺向西门觅骑。骑至，雨亦至。五十里至步头，雨止，骑去。二里，入山，峰萦水映，木秀石奇，意甚乐之。一溪从东阳来，势甚急，大若曹娥。四顾无筏，负奴背而涉。深过于膝，移渡一涧，几一时。三里，至明岩。明岩为寒山、拾得隐身地，两山回曲，《志》所谓八寸关也。入关，则四围峭壁如城。最后，洞深数丈，广容数百人。洞外，左有两岩，皆在半壁；右有石笋突耸，上齐石壁，相去一线，青松紫蕊，蓊苁于上，恰与左岩相对，可称奇绝。出八寸关，复上一岩，亦左向。来时仰望如一隙，及登其上，明敞容数百人。岩中一井，曰仙人井，浅而不可竭。岩外一特石，高数丈，上岐立如两人，僧指为寒山、拾得云。入寺。饭后云阴溃散，新月在天，人在回崖顶上，对之清光溢壁。

初六日 凌晨出寺，六七里至寒岩。石壁直上如劈，仰视空中，洞穴甚多。岩半有一洞，阔八十步，深百余步，平展明朗。循岩右行，从石隘仰登。岩坳有两石对耸，下分上连，为鹊桥，亦可与方广石梁争奇，但少飞瀑直下耳。还饭僧舍，觅筏渡一溪。循溪行山下，一带峭壁巉崖，草木盘垂其上，内多海棠、紫荆，映荫溪色。香风来处，玉兰芳草，处处不绝。已至一山嘴，石壁直竖涧底，涧深流驶，旁无余地。壁上凿孔以行，孔中仅容半趾，逼身而过，神魄为动。自寒岩十五里至步头，从小路向桃源。桃源在护国寺旁，寺已废，土人茫无知者。随云峰莽行曲路中，日已堕，竟无宿处，乃复问至坪头潭。潭去步头仅二十里，今从小路，反迂回三十余里宿，信桃源误入也！

初七日 自坪头潭行曲路中三十余里，渡溪入山。又四五里，山口渐夹，有馆曰桃花坞。循深潭而行，潭水澄碧，飞泉自上来注，为鸣玉涧。涧随山转，人随涧行。两旁山皆石骨，攒峦夹翠，涉目成赏，大抵胜在寒、明两岩间。涧穷路绝，一瀑从山坳泻下，势甚纵横。出饭馆中，循坞东南行，越两岭，寻所谓”琼台”、”双阙”，竟无知者。去数里，访知在山顶。与云峰循路攀援，始达其巅。下视峭削环转，一如桃源，而翠壁万丈过之。峰头中断，即为双阙；双阙所夹而环者，即为琼台。台三面绝壁，后转即连双阙。余在对阙，日暮不及复登，然胜已一日尽矣。遂下山，从赤城后还国清，凡三十里。

初八日 离国清，从山后五里登赤城。赤城山顶圆壁特起，望之如城，而石色微赤。岩穴为僧舍凌杂，尽掩天趣。所谓玉京洞、金钱池、洗肠井，俱无甚奇。
奉和九月九日应制
许敬宗（唐代）

爽气申时豫，临秋肆武功。
太液荣光发，曾城佳气融。
紫霄寒暑丽，黄山极望通。
讲艺遵先(车丸)，睹德畅宸衷。
鹫岭飞夏服，娥魄乱雕弓。
汗浃镳流赭，尘生埒散红。
饮羽惊开石，中叶遽凋丛。
雁殚云路静，乌坠日轮空。
九流参广宴，万宇抃恩隆。
酬秦仲纳凉三绝 其二
张端（元代）

空庭坐待月华生，莲叶吹香到骨清。谁把银筝弹别院，听来多是断肠声。
留别文孙王宋四广文
薛瑄（明代）

我客并州岁宴时，偶然相见即相知。香醪浅酌还深酌，佳句朝相复暮相。

意气难逢今日好，风流不让古人为。嗟予走马明朝去，雪岭冰崖有所思。
舟泊武林城外因忆新安会稽之胜赋呈确庵夫子志别
王誉昌（清代）

四月河桥绿酎浓，篷窗歌咏自从容。人间草木馀春梦，劫后湖山又晚钟。

学溯考亭开雾障，书探禹穴破云封。重期此后追随处，知在烟萝第几峰？
题偶爱
方岳（宋代）

长汀宜日山宜雨，尽在鸥看鹭听中。
想见夜寒留客醉，倚阑拍手唤渔篷。
汪济秀才饭牛稿
戴表元（宋代）

冰雪玲珑汪太中，吟诗二叶有家风。
天寒日暮江东道，逢此颦呻牛口翁。
混元峰
刘泾（宋代）

青泥切石剑无迹，丹水含英鼎飞出。仙风绝尘鸡犬喧，杉松老大如人立。
次韵杨廷秀太和万安道中所寄七首
赵蕃（宋代）

莫为趋朝亟载脂，小令羸瘠长肤肌。
帝城书疏旧不入，何有画图传荔枝。
石浦草亭为刘符九
唐世徵（清代）

竹覆浑无径，村回此有亭。岸烟随暮雨，渚草带春星。

溜引畦三亩，山移翠一屏。徵君自经济，丘壑不求铭。
白桃
周紫芝（宋代）

缃桃落尽又春回，雪白桃花最后开。怪我此生新入眼，问君何处旧移栽。

枝头已暖犹馀雪，江上从今不数梅。只有玉人宜玉树，翠鬟应近小妆台。
度仙霞岭
高翥（宋代）

尽日度仙霞，西风吹鬓华。
乍寒抛白苧，临晚见黄花。
山险全无路，溪晴半是沙。
岭头逢宿处，斜月带栖鸦。
水龙吟 简周晴川教授会饮和韵其兄晴山有吹埙吹篪词稿
朱晞颜（宋代）

一春剩雨悭晴，闷来閒检床头历。农占应候，今朝甲子，初开霁历。

草径泥融，柳桥风劲，尚妨吟策。有幽轩水净，官窑春透，尽可一、觞閒集。

重碧满浮云液。奈长歌、此情无极。觥筹交错，埙篪迭奏，席珍连璧。

列屋修蛾，主家阴洞，漫然倾国。任魂醉、直到芙城待问，似它丁石。
钱史开府奉祠归四明
李洪（宋代）

千载风云佐命期，黑头先冠凤凰池。
赤明龙汉升平运，河目龟文柱石姿。
谭笑功成调鼎鼐。燮和元化请华夷。
拂衣袖手林泉乐，咸仰不兴帝者师。
次韵郑维心腊月十六日有作 其二
沈与求（宋代）

朝廷归叛将，关塞失签军。铜马犹逋命，沙虫亦占群。

上心存庙略，兵气乱天文。谁挽斜河水，通宵洗赤氛。
暖景偶作
刘敞（宋代）

垂杨欲吐花，芳草遍抽芽。低风动帘幕，细雨湿堤沙。

暖景荡愁思，一城千万家。
水龙吟 西湖怀古
陈德武（宋代）

东南第一名州，西湖自古多佳丽。临堤台榭，画船楼阁，游人歌吹。

十里荷花，三秋桂子，四山晴翠。使百年南渡，一时豪杰，都忘却、平生志。

可惜天旋时异，藉何人、雪当年耻？登临形胜，感伤今古，发挥英气。

力士推山，天吴移水，作农桑地。借钱塘潮汐，为君洗尽，岳将军泪！
读刘易春秋新解
韩琦（宋代）

夫子春秋之所记，二百四十有二年。谨严之法不可犯，欲示万二天子权。

礼乐征伐必上出，诸侯虽大莫得专。周平东迁鲁君隐，王纲坏裂勿复联。

天王所存位与号，列国自用公承传。齐桓晋文无实义，挟周徇己掩大愆。

不归圣笔立中制，谁其当罪谁其贤。丝纷五传角同异，各专门记执所偏。

遂令学者蹈迷径，不探元本遭羁牵。至于歆向父子间，亦反天性相镵镌。

何休杜预范宁辈，离经附传以臆笺。膏肓废疾互讥病，虽欲针起难自痊。

前人文字安可数，议难啾唧秋嘒蝉。有唐名儒陆淳者，始开奥壤窥源泉。

我朝又得孙明复，大明圣意疏重渊。刘生新解最后出，了无塞碍成通川。

所趋旨义极简正，撑拄异论牢且坚。事不归王皆不与，达经之志所以然。

诗三百可一言蔽，曰思无邪而已焉。方今四海大一统，万里号令犹君前。

安不思危易其治，毋容僭乱生阶缘。往持此说助邦政，坐令当扆尊如天。
阅旧稿见乔丞相诗跋因成此诗
戴复古（宋代）

三十年前旧诗册，两行钧翰俨如新。
自甘白屋为寒士，敢说英扉有故人。
五雨十风勤燮理，九州四海费经纶。
年逾八十貂蝉贵，不负明君恐负身。
次韵可师题于逢辰画山水二首 其一
徐俯（宋代）

江汉踰千里，阴晴自一川。故山黄叶下，梦境白鸥前。

巫峡常云雨，香炉旧紫烟。布帆无恙在，速上钓鱼船。
乙亥纪闻
彭秋宇（宋代）

羽书朝暮涨氛埃，天诏勤王起草莱。
塞上风高鹰飏去，江头雾暗马飞来。
诸贤忠爱谋安出，四将英灵唤不回。
漠漠雪天秋万里，飞鸣无数雁鸿哀。
观音岩
郭昆焘（清代）

空舲高出云，其中剧深黝。兹崖稍低狭，划若神工剖。

虬松蟠岩侧，真见支离叟。云是念庵植，绵历岁月久。

如何风雨宵，不化蛟龙走。
大司徒白翁毕老先生蒙恩予告敬赋
杨栋朝（明代）

乞得闲身自艾年，星辰曳倦揽云烟。秣□早折千条泖，滦水晚栽十丈莲。

阁画麒麟人豹隐，班辞鸑鷟事鸥眠。山中宰相鬓眉绿，河上仙翁食息玄。

醉把琼芝招绮里，笑看玉笋出蓝田。弦□□动玻瓈幛，诗句敲残玳瑁筵。

恋阙葵心常耿耿，筹边花萼正娟娟。蒲轮只恐从天下，未许轻浮范蠡船。
送办事官吴藻省亲归莆
黄仲昭（明代）

书剑三年客帝畿，承恩今喜谒庭闱。不须重制斑斓服，自有新庭锦绣衣。

一棹才乘潮水去，寸心已逐海云飞。难兄林下幽栖稳，应笑红尘客未归。
和陶饮酒二十首
苏轼（宋代）

民劳吏无德，岁美天有道。
暑雨避麦秋，温风送蚕老。
三咽初有闻，一溉未濡槁。
诏书宽积欠，父老颜色好。
再拜贺吾君，获此不贪宝。
颓然笑阮籍，醉几书谢表。
呈井南刘主簿
薛嵎（宋代）

何处井南居，青山绕屋庐。
竹生从碍路，泉响不惊鱼。
有道貌亦古，淡交情似疎。
慈亲更弥寿，堂上步徐徐。
奉和重适阳关
李昶（南北朝）

衔悲向玉关，垂泪上瑶台。舞阁悬新网，歌梁积故埃。

紫庭生绿悬，丹墀染碧苔。金扉昼常掩，珠帘夜暗开。

方池含水思，芳树结风哀。行雨归将绝，朝云去不回。

独有西陵上，松声薄暮来。
长沙早春雪后临湘水呈同游诸子
刘长卿（唐代）

汀洲暖渐渌，烟景淡相和。
举目方如此，归心岂奈何。
日华浮野雪，春色染湘波。
北渚生芳草，东风变旧柯。
江山古思远，猿鸟暮情多。
君问渔人意，沧浪自有歌。
田舍杂咏五首为梅庄诸处士赋 其三
童轩（明代）

不放渔舟觅水源，绕溪花竹自成村。青山遮断红尘路，只有诗僧日款门。
哭邢刍父六首
苏泂（宋代）

江汉渊流远，芝兰雅韵深。
规行真畏友，庄语賸闲心。
未悉昭昭理，长怀秩秩音。
且随贤父窆，应伴放翁吟。
观棋
杜荀鹤（唐代）

对面不相见，用心同用兵。
算人常欲杀，顾己自贪生。
得势侵吞远，乘危打劫赢。
有时逢敌手，当局到深更。
倦寻芳·京口阻潮
杨葆光（清代）

白飞柳絮，红绽樱桃，春去何许。喜仿新晴，避过几朝阴雨。

一叶扁舟潆浅水，几丛幽草沿江渚。倚篷看，只疏花两岸，乱红无数。

顿催起、客怀愁损，潮信频差，离思尤苦。容易光阴，几度盼君南浦。

云水相逢鸥鹭伴，烟波远溯鸳鸯侣。阻重城，已遥窥、黛螺佳处。
废桑畦种花 其二
姜特立（宋代）

种花真濩落，曾不救号寒。我自金芍药，从渠黑牡丹。
赈饥篇赠程守 其一
徐积（宋代）

楚有循良守，流民萃一方。薪蒸温病骨，菽粟饫饥肠。

永欲充编户，无心忆故乡。恩深何以报，惟有一炉香。
宿淮浦忆司空文明
李端（唐代）

愁心一倍长离忧，夜思千重恋旧游。秦地故人成远梦，

楚天凉雨在孤舟。诸溪近海潮皆应，独树边淮叶尽流。

别恨转深何处写，前程唯有一登楼。
句 其六
曾肇（宋代）

饮罢流连未归去，更来花下捧茶瓯。
吴兴敬郎中见惠斑竹杖兼示一绝聊以谢之
刘禹锡（唐代）

一茎炯炯琅玕色，数节重重玳瑁文。

拄到高山未登处，青云路上愿逢君。
岁晚有感
张耒（宋代）

疏梅点点柳毵毵，残腊新春气候参。
天静秋鸿来塞北，云收片月出江南。
青霄雨露将回律，白首江湖尚避谗。
未信斯途无倚伏，有时清镜理朝鬖。
送人往长沙
齐己（唐代）

荆门归路指湖南，千里风帆兴可谙。

好听鹧鸪啼雨处，木兰舟晚泊春潭。
鹧鸪天（席上作，期子忱、季相之酒）
曹勋（宋代）

雪后疏香一两枝。高轩乘兴访春时。金蕉酌酒应须醉，玉指传觞岂易辞。

嗟老大，喜追随。南楼宵漏任迟迟。已闻水部神仙语，更诵骑鲸短李诗。
与李承萁容贯楚云台联诗 其一
陈献章（明代）

萧萧寒雨湿芭蕉，短短清吟送酒瓢。万里归心连楚客，一年无计驻兰桡。

飞鸣肯逐霜前雁，来望无端海上潮。黄鹤楼中吹笛罢，月明何处梦相撩。
缃梅三首 其二
陆游（宋代）

香似海沈黄似酒，不禁风雪最迟开。放翁欲作梅花谱，蜡屐支筇日日来。
李昭象云与二三同人见访有寄
杜荀鹤（唐代）

得君书后病颜开，云拉同人访我来。在路不妨冲雨雪，

到山还免踏尘埃。吟沈水阁何宵月，坐破松岩几处苔。

贫舍款宾无别物，止于空战大尊罍。
题袁州紫翠轩
彭汝砺（宋代）

黯淡襟横野，迢遥面古城。丹青难尽意，紫翠漫为名。

山石开新雨，溪枫照晚晴。杖藜饶纵目，谈笑不无情。
行香子·树绕村庄
秦观（宋代）

树绕村庄，水满陂塘。倚东风，豪兴徜徉。小园几许，收尽春光。有桃花红，李花白，菜花黄。
远远围墙，隐隐茅堂。飏青旗，流水桥旁。偶然乘兴，步过东冈。正莺儿啼，燕儿舞，蝶儿忙。(围墙 一作：苔墙)
选冠子（许倅·生辰）
杨无咎（宋代）

海上楼台，壶中日月，乍觉挈来平地。熙熙鸡犬，．簇簇僮奴，亦自有登天志。知是仙官，出应亨期，因识前修风味。看纵横才美，雍容谈笑，一团和气。

钟秀处、雪洁霜□，梅清竹瘦，占尽小春佳致。笙歌韵溢，锦绣香浓，饮少未妨欢醉。好在双椿，伫看丹桂分折，芝庭兰砌。向游惟功行，和羹勋业，共传家世。
简庞弼唐郡伯
李畅（明代）

先生夙抱太玄心，石上鸣泉是素琴。鳣席数年催鹿角，鸿篇万里售鸡林。

遗经世擅玄成业，大雅兼闻正始音。坐里春风多岁月，出门流水落花深。
水龙吟 月夜闻远笛
周寿昌（清代）

谁家凉夜横吹，一声似彻霜天晓。玉关别恨，银阶幽怨，全穿树杪。

叶起蝉吟，枝惊鸦睡，月窥云早。料阑干独凭，朱唇吹彻，怕断送、青春老。

恰值雨停风小。恍串珠、穿来旋绕。连绵递送，隔墙谁擪，倚楼远袅。

断竹音清，落梅腔远，余音难了。漫自怜、听不分明，恰更比、分明好。
句 其八
吴沆（宋代）

圣主思文德，元臣献武功。一言深悟主，五利且和戎。

……天地包羞日，山河匿怨中。……儒生别有泪，不是哭途穷。

……战伐功何有，和亲计未疏。将军休抵掌，隐忍待驱除。

……氛祲埋金阙，尘沙暝梓宫。……古来尝胆事，泣血望群公。
杂兴三十九首 其二十五
张镃（宋代）

征南勋业手，顾乃玩简策。麟经日月垂，左氏实有力。

为渠作忠臣，训义订今昔。后来缝掖子，开卷随有益。

果能作蹄筌，此学不妨癖。
禹穴一首
王阮（宋代）

绿字煌煌锡禹畴，厥初龟负即天休。
转为玉札符经论，果有书藏此穴不。
送苏伯达之官西安七首
李廌（宋代）

湖山主人玉堂客，尔来华发故应多。
安石虽云江海士，元元苍生将奈何。
送王季野侍父入京
屠性（元代）

江左风流属过翁，赋成入奏大明宫。未应膝上留文度，还向谈边见阿戎。

《金缕》东风歌折柳，锦帆迟日带归鸿。六龙清暑滦河上，扈从应驰白玉骢。
就麦子小榄馆别钟山诸子
释今沼（明代）

何事意不适，所求仍友声。相随及春鸟，忽异故林鸣。

我去玩芳草，汀兰逐岸生。衣间倘同佩，掇取报亲情。
朝天子 其六 燕
刘克庄（宋代）

已怪社愆期，尚喜巢如故。过了清明未肯来，莫被春寒误。

常傍画檐飞，忽委空梁去。忘却王家与谢家，别有衔泥处。
次韵昌龄西园十咏 其七 杉
王十朋（宋代）

记得先人手自栽，森然千尺尽成材。翠丝结作思人树，它日儿孙岂忍摧。
晚步
吴可（宋代）

野树疏疏透夕阳，归鸦零乱不成行。
春风可是閒来往，时送江梅一阵香。
日本杂事诗 其一四五
黄遵宪（清代）

雪泥深尺护檐牙，瓦背浓阴四角遮。不用茅龙衣屡换，一年一度屋开花。
申瑞应诗
吕本中（宋代）

避乱久去国，远游将抱孙。氛埃到湖峤，愁叹满乾坤。

气力吾先老，风流子独存。相逢能少驻，重为倒馀尊。
杏花
王禹偁（宋代）

长安废弃迁都後，曲沼荒凉一梦中。
见说旧园为茂草，寂寥无复万枝红。
湖上逢渔者
陈洎（宋代）

雨蓑烟笠洞庭秋，独茧纶轻一叶舟。
拟共停桡醉天幕，缓歌濯足不回头。
游泽山
汪翔龙（宋代）

独俯空堂夜，无人境自宽。
高风河影动，斜月竹身寒。
潮海秋声阔，山林客梦安。
坐来列几点，北斗挂阑干。
次通城送季言弟还锡山二首 其一
李纲（宋代）

半载相从作远游，物华苒苒又新秋。江南山水共清赏，湖外风新成独留。

家远为传安稳信，时艰增重别离忧。渚宫此去无他地，怅望自登黄鹤楼。
送柏子庭归四明
于立（元代）

东风夜起江花落，荡桨过江江水香。并人晴树日杲杲，隔岸烟水春茫茫。

题诗自有汤休句，载酒宁无贺监狂。菖蒲花发蒲萄熟，思尔令人意不忘。
淳佑七年丁未十一月朔蔡久轩自江东提刑归抵
留梦炎（宋代）

天地蕃庶草，美恶极莸薰。
古来谁览察，离骚清楚氛。
著作大雅姿，书传挟香芸。
蠹简不烦碎，豕牙贵能豶。
仰天沥肝胆，端欲泾渭分。
太阿秘尚方，风霆发絪緼。
臣直彰主圣，声容谅沄沄。
平生本朝心，畎亩岂忘君。
见几诚不忍，属兹宸虑殷。
自从春无泽，牲璧委冬氛。
何者最感触，民气愁深文。
儒服今绣衣，片言况前闻。
四牡何騑騑，迢递沮遵濆。
君为朝阳凤，我非相府群。
小草志或远，深情词不耘。
幽屏未须去，圣德如放勋。
定风波令（再次韵送子瞻·般涉调）
张先（宋代）

谈辨才疏堂上兵。画船齐岸暗潮平。万乘靴袍曾好问。须信。文章传口齿牙清。

三百寺应游未遍。□算。湖山风物岂无情。不独渠丘歌叔度。行路。吴谣终日有余声。
寄宋惟寅总宪用野亭韵
林俊（明代）

连马玄湖四十春，故怀拍塞竟曾申。别无只字终成简，梦有千心亦是频。

莘野蔓畦堪卒岁，汴河烟艇足垂纶。品高命薄凭谁问，世上还多饮抑人。
八声甘州 五日饮花步市楼，买棹而返
朱祖谋（清代）

算年年、五日太凄凉，今年且为欢。正梅风薄扇，蘋烟卷幕，水阁欢寒。

胜剪塘蒲渐老，香噀酒杯宽。未会行吟意，醒醉都难。

多事荒唐呵壁，把兰荃章句，抛恨湘沅。笑江南倦客，閒恋橛头船。

待流连。钗符节物，又河桥、飞雨暮催还。垂杨外，散迎神鼓，叠棹轻澜。
题朝阳岩
牛丛（唐代）

蹑石攀萝路不迷，晓天风好浪花低。

洞名独占朝阳号，应有梧桐待凤栖。
戏题袭美书印囊
陆龟蒙（唐代）

鹊衔龟顾妙无馀，不爱封侯爱石渠。

应笑休文过万卷，至今谁道沈家书。
晚秋喜雨
李峤（唐代）

积阳躔首夏，隆旱届徂秋。炎威振皇服，歊景暴神州。

气涤朝川朗，光澄夕照浮。草木委林甸，禾黍悴原畴。

国惧流金眚，人深悬磬忧。紫宸兢履薄，丹扆念推沟。

望肃坛场祀，冤申囹圄囚。御车迁玉殿，荐菲撤琼羞。

济窘邦储发，蠲穷井赋优。服闲云骥屏，冗术土龙修。

睿感通三极，天诚贯六幽。夏祈良未拟，商祷讵为俦。

穴蚁祯符应，山蛇毒影收。腾云八际满，飞雨四溟周。

聚霭笼仙阙，连霏绕画楼。旱陂仍积水，涸沼更通流。

晚穗萎还结，寒苗瘁复抽。九农欢岁阜，万宇庆时休。

野洽如坻咏，途喧击壤讴。幸闻东李道，欣奉北场游。
虚寂堂
释道潜（宋代）

吾闻卓道士，操节如冰霜。学窥老庄本，渊然閟光芒。

当时世莫识，落魄依四方。尝为京洛游，不践声利场。

衣裾卷尘土，独鹤翻南翔。千里不驻足，飘飘指浔阳。

浔阳多名山，飞仙共徜徉。晚岁隐城郭，古宫极凄凉。

千金售邻壤，增筑成虚堂。流尘断四壁，虚白浮中央。

惜哉今已往，吊影空叹伤。赖有贤弟子，黄冠挺昂藏。

区区慕高格，绰欲传芬芳。逐客苏太史，堂堂国之良。

言为天下重，墨妙逾圭璋。为君易华榜，庭户增辉光。

风流满江左，知子非寻常。
秋日客中
金涓（元代）

久客归来静闭门，秋风落叶自纷纷。夜来一煖做成雨，早起满溪流出云。

山色祗宜閒里看，雁声那可客中闻。黄花开遍归无计，吟老秋光又几分。
西湖三首 其三
周锷（宋代）

牛鞭初动啭新莺，梦觉池塘选胜行。水镜光中千骑合，山屏影里万艘横。

云从布谷原头过，雨向催诗笔下生。藻绘升平知有待，阁梅先已赋调羹。
乘雨寻梅
韩淲（宋代）

冲风冲雨看梅花，却喜今年得在家。拌却一冬常是醉，远香孤艳正无涯。
引极三首。望仙府
元结（唐代）

山凿落兮眇嶔岑，云溶溶兮木棽棽。中何有兮人不睹，

远欹差兮閟仙府。彼仙府兮深且幽，望一至兮藐无由。

望不从兮知如何，心混混兮意浑和。思假足兮虎豹，

超阻绝兮凌踔。诣仙府兮从羽人，饵五灵兮保清真。
沁园春（和何逢原见寿）
何梦桂（宋代）

老去无心，看尽青山，山前暮云。问重来海燕，乌衣安在，乍归辽鹤，华表空存。世路悠悠，风尘渺渺，白发相催乌兔频。浮生事，算天涯海角，谁是闲人。

几番甲子庚申。看青草年年秋又春。笑武陵源上，桃花未实，昆仑山下，瑶树长新。霓羽飘零，蛾眉萧飒，欲觅神仙隔两尘。草堂在，但休教山鬼，夜半移文。
汪起潜谢送唐诗用韵再送刘沧小集
陈起（宋代）

二年不觌盂山贤，戌客打门惊幽禅。
手持姑溪之双鲤，中藏片玉龙鸾镌。
弘璧天球匠意古，未数大历郎与钱。
自非仙蜕得灵骨，何以坐拍洪崖肩。
秋高约我西湖边，是时抱衾借枕眠。
未赓疏影暗香句，且继寒泉秋菊篇。
箧中尚有诗一编，持赠虽微意则虔。
锦段料应重下剪，向来清思涌如泉。
虞美人影
顾之琼（清代）

葳蕤深锁年华老。欹枕梦回啼鸟。春漏迢迢待晓。镇日忧心悄。

卷帘满目游丝袅。零落杏花飞绕。缚帚呼童频扫。砌长忘忧草。
秋晚留题鲁望郊居二首
皮日休（唐代）

竹树冷濩落，入门神已清。寒蛩傍枕响，秋菜上墙生。

黄犬病仍吠，白驴饥不鸣。唯将一杯酒，尽日慰刘桢。

冷卧空斋内，馀酲夕未消。秋花如有恨，寒蝶似无憀.

檐上落斗雀，篱根生晚潮。若轮羁旅事，犹自胜皋桥。
穹窿道馆
王季珠（清代）

勾吴灵淑气，第一萃穹窿。丁井降兵火，茅台唤雨风。

妙门丹灶辟，仙路白云通。推极希夷理，冥冥仰太空。
送温伯玉二首 其二
韩元吉（宋代）

牛渚青山路，衰迟旧往来。西风动黄叶，朔雪记寒梅。

戍鼓边城近，楼船猛士催。然犀不用照，拔剑忆澹台。
泊然亭
叶茵（宋代）

举世正营营，閒中意味深。
无忧伸足梦，自乐曲肱吟。
火软香凝穗，檐虚树长阴。
客来难举似，指水印禅心。
访杜弘道长史不值道中偶成
虞集（宋代）

雨浥轻尘道半乾，朝回随处借花看。墙东千树垂杨柳，飞絮时来近马鞍。